C 248/23

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2021/C 248/09)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1)

OBAVIJEST O ODOBRENJU STANDARDNE IZMJENE

„Morellino di Scansano”

PDO-IT-A1260-AM03

Datum obavijesti: 21. travnja 2021.

OPIS I OBRAZLOŽENJE ODOBRENE IZMJENE

1. Brisanje upućivanja na prilog u kojem je naveden popis sekundarnih sorti grožđa uključenih u kombinaciju sorti grožđa u količini do najviše 15 %

Upućivanje na taj popis ne smatra se nužnim jer su to sorte pogodne za uzgoj u regiji Toskani (Toscana) i već su uključene u nacionalni registar sorti vinove loze za proizvodnju vina.

Izmjena se odnosi na članak 2. specifikacije.

2. Navođenje roka za usklađivanje sa zahtjevima koji se primjenjuju na postupke proizvodnje vina odobrene na temelju odstupanja

To je upućivanje na datum kad je to odstupanje uvedeno na temelju Ministarske odluke od 23. srpnja 2010.

Ta se izmjena odnosi na članak 5. specifikacije i odjeljak 9. jedinstvenog dokumenta.

3. Ažuriranje pravnih upućivanja koja se odnose na obrazloženje za punjenje u boce na razgraničenom području i odredba kojom se odobrava punjenje u boce izvan područja u neposrednoj blizini

Ta je izmjena formalna prilagodba teksta u skladu sa zakonodavstvom na snazi. Odnosi se na članak 5. specifikacije.

4. Premještanje stavka o stavljanju na tržište iz članka 7. u članak 5. specifikacije

To je urednička izmjena koja se odnosi na članak 5. i članak 7. specifikacije.

5. Premještanje stavka o godini u kojoj je grožđe uzgojeno iz članka 5. u članak 7. specifikacije

To je urednička izmjena koja se odnosi na članak 5. i članak 7. specifikacije.

6. Brisanje organoleptičkog svojstva „bistrina: bistro”

Parametar bistrine ne smatra se važnim kao tipično svojstvo proizvoda obuhvaćenih ZOI-jem „Morellino di Scansano” jer se može smatrati općim zahtjevom za sukladnost za sva vina.

Ta se izmjena odnosi na članak 6. specifikacije i odjeljak 4. jedinstvenog dokumenta.

7. Uklanjanje izraza „Superiore” s popisa izraza koje je zabranjeno upotrebljavati na oznaci

To je formalna prilagodba teksta jer se taj izraz ne može upotrebljavati osim ako je to izričito predviđeno u specifikaciji proizvoda.

Ta se izmjena odnosi na članak 7. specifikacije.

8. Odredba kojom se omogućuje uključivanje šireg zemljopisnog pojma „Toscana” (Toskana) na oznaku

Novom odredbom omogućuje se navođenje naziva „Toscana” kao naziva veće zemljopisne cjeline na oznakama vina uz DOCG (ZOI) vina „Morellino di Scansano”.

Mogućnost upotrebe naziva veće zemljopisne cjeline „Toscana” omogućuje da se potrošačima pruži više informacija o zemljopisnom području na kojem se proizvode vina s DOCG-om (ZOI) „Morellino di Scansano” u skladu sa zakonodavstvom Europske unije i nacionalnim zakonodavstvom na snazi.

Ta se izmjena odnosi na članak 7. specifikacije i odjeljak 9. jedinstvenog dokumenta.

9. Povećanje nazivne zapremnine staklenih boca s 5 na 6 litara i uvođenje posebnih formata od 9, 12 i 15 litara

Kapacitet boca povećan je na 6 litara kao odgovor na zahtjev da se proizvod stavi na tržište u bocama tog kapaciteta. Pojednostavnjene su i informacije o dopuštenim zapremninama i dopušteni su posebni formati isključivo u promotivne svrhe.

Ta se izmjena odnosi na članak 8. specifikacije i odjeljak 9. jedinstvenog dokumenta.

10. Informacije o sustavima zatvaranja: zabrana upotrebe krunskih čepova; čepovi s navojem dopušteni su na bocama zapremnine do 0,75 litara, osim za „Morellino di Scansano” Riserva

Time se pojašnjava koji su sustavi zatvaranja dopušteni za proizvode obuhvaćene oznakom.

Čepovi s navojem nisu dopušteni za proizvode Riserva, ali sad se mogu upotrebljavati za boce zapremine do 0,75 litara, kao odgovor na konkretne zahtjeve određenih stranih tržišta. Ta se izmjena odnosi na članak 8. specifikacije i odjeljak 9. jedinstvenog dokumenta.

JEDINSTVENI DOKUMENT

1. Naziv proizvoda

Morellino di Scansano

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

„Morellino di Scansano”, uključujući Riservu

SAŽET TEKSTUALNI OPIS

Boja: rubin-crvena, starenjem naginje granatno crvenoj

Aroma: mirisna, eterična, intenzivna, ugodna, profinjena

Okus: suh, topao, blago taninski

Obje vrste ponekad mogu imati naznake drva.

Najmanja ukupna alkoholna jakost izražena volumenom: 12,50 %; za izraz „Riserva”: 13,00 %.

Najmanja količina suhog ekstrakta bez šećera: 24,0 g/l; za izraz „Riserva”: 26,0 g/l.

Svi analitički parametri koji nisu navedeni u tablici u nastavku u skladu su s ograničenjima propisanima nacionalnim zakonodavstvom i zakonodavstvom EU-a.

OPĆA ANALITIČKA SVOJSTVA

Najveća ukupna alkoholna jakost (u % vol.):

—

Najmanja stvarna alkoholna jakost (u % vol.):

—

Najmanja ukupna kiselost:

4,5 grama po litri, izraženo kao vinska kiselina

Najveći sadržaj hlapljivih kiselina (u miliekvivalentima po litri):

—

Najveći ukupni sadržaj sumporova dioksida (u miligramima po litri):

—

5. Enološki postupci

5.1. Posebni enološki postupci

—

5.2. Najveći prinosi:

1. „Morellino di Scansano” DOCG (ZOI)

9 000 kg grožđa po hektaru

6. Razgraničeno zemljopisno područje

Područje proizvodnje grožđa nalazi se u regiji Toskani i obuhvaća cijelu općinu Scansano te dio općina Campagnatico, Grosseto, Magliano in Toscana, Manciano, Roccalbegna i Semproniano, pri čemu se sve one nalaze u pokrajini Grosseto.

7. Glavne sorte vinove loze

Sangiovese N.

8. Opis povezanosti

„Morellino di Scansano” DOCG (ZOI)

Duga povijest vinogradarstva na području na kojem se proizvodi „Morellino di Scansano”, od etruščanskog razdoblja do srednjeg vijeka i sve do danas, glavni je dokaz uske povezanosti i interakcije ljudskih čimbenika te kvalitete i specifičnih svojstava vina „Morellino di Scansano”. Ona svjedoči o načinu na koji su ljudi na tom području stoljećima prenosili tradicionalne tehnike uzgoja vinove loze i enološke tehnike, koje su usavršene i izbrušene u modernim vremenima zahvaljujući neospornom znanstvenom i tehnološkom napretku, što je dovelo do proizvodnje danas glasovitih vina.

9. Osnovni dodatni uvjeti (pakiranje, označivanje, ostali zahtjevi)

„Morellino di Scansano” – punjenje u boce

Pravni okvir:

zakonodavstvo EU-a

Vrsta dodatnog uvjeta:

punjenje u boce unutar razgraničenog zemljopisnog područja

Opis uvjeta:

punjenje u boce ili pakiranje mora se provesti unutar razgraničenog zemljopisnog područja.

„Morellino di Scansano” – proizvodnja vina

Pravni okvir:

zakonodavstvo EU-a

Vrsta dodatnog uvjeta:

odstupanje u pogledu proizvodnje na razgraničenom zemljopisnom području

Opis uvjeta:

proizvodnja vina izvan tog područja dopuštena je u objektima koji se nalaze blizu granica područja proizvodnje, pod uvjetom da se nalaze unutar 2 000 metara zračne linije i da ih posjeduju poduzeća koja proizvode vino „Morellino di Scansano” najmanje pet godina od datuma stupanja na snagu Ministarske odluke od 23. srpnja 2010. Za dozvole se mora podnijeti zahtjev i izdaje ih Ministarstvo za poljoprivrednu, prehrambenu i šumarsku politiku.

„Morellino di Scansano” – označivanje i prezentiranje

Pravni okvir:

u nacionalnom zakonodavstvu

Vrsta dodatnog uvjeta:

dodatne odredbe koje se odnose na označivanje

Opis uvjeta:

naziv „Toscana” kao naziv veće zemljopisne cjeline može se prikazati na oznaci i u slučaju kad se na oznaci navodi DOCG (ZOI) „Morellino di Scansano”.

Širi zemljopisni pojam „Toscana” mora se navesti nakon naziva „Morellino di Scansano” i nalaziti se ispod posebnog tradicionalnog izraza denominazione di origine controllata e garantita (kontrolirana i zajamčena oznaka izvornosti ili DOCG) ili oznake Europske unije denominazione di origine protetta (zaštićena oznaka izvornosti ili ZOI), i to sljedećim redoslijedom:

— Morellino di Scansano,

— Denominazione di origine controllata e garantita ili Denominazione di origine protetta (ili pokrata DOCG ili D.O.C.G.),

— Toscana.

Naziv „Toscana” mora biti napisan slovima manjima od naziva oznake „Morellino di Scansano” i za oba naziva moraju se primijeniti isti font, stil, razmaci, vidljivost, boja i intenzitet boje.

Sve informacije navedene u drugom stavku moraju biti prikazane na ujednačenoj pozadini.

„Morellino di Scansano” – pakiranje

Pravni okvir:

zakonodavstvo EU-a

Vrsta dodatnog uvjeta:

dodatne odredbe koje se odnose na označivanje

Opis uvjeta:

vina s oznakom DOCG (ZOI) „Morellino di Scansano” mogu se staviti na tržište samo u staklenim spremnicima oblika „Bordeaux”, nazivne zapremnine do 6 litara.

Posebni formati od 9, 12 i 15 litara mogu se upotrijebiti samo u promotivne i nekomercijalne svrhe.

„Morellino di Scansano” – sustavi zatvaranja

Pravni okvir:

zakonodavstvo EU-a

Vrsta dodatnog uvjeta:

dodatne odredbe koje se odnose na označivanje

Opis uvjeta:

dopušteni su sustavi zatvaranja utvrđeni propisima na snazi, osim krunskih čepova.

Upotreba čepova s navojem dopuštena je samo za staklene boce zapremnine 0,75 litara ili manje, osim za vino „Morellino di Scansano” Riserva.

Upućivanje na objavu specifikacije

https://www.politicheagricole.it/flex/cm/pages/ServeBLOB.php/L/IT/IDPagina/16737

(1) SL L 9, 11.1.2019., str. 2.